奉賀陽城郡王太夫人恩命加鄧國太夫人
作者：杜甫
朝代：唐

paragraphs: 衛幕銜恩重，潘輿送喜頻。
濟時瞻上將，錫號戴慈親。
富貴當如此，尊榮邁等倫。
郡依封土舊，國與大名新。
紫誥鸞迴紙，清朝燕賀人。
遠傳冬筍味，更覺綵衣春。
奕葉班姑史，芬芳孟母鄰。
義方兼有訓，詞翰兩如神。
委曲承顏體，騫飛報主身。
可憐忠與孝，雙美畫騏麟。